Sublimácia (pevná látka)

Sublimácia je fázová premena (zmena skupenstva) látky z pevnej látky (pevného skupenstva) priamo na plyn (plynné skupenstvo) bez predchádzajúceho topenia, teda bez prechodu cez kvapalné skupenstvo.

Rýchlosť sublimácie je tým vyššia, čím je:
 vyššia teplota zahrievanej latky,
 nižší tlak
 menšia vzdialenosť medzi zahrievanou látkou a ochladzovanou plochou

Opačný proces sa nazýva desublimácia. Pri desublimácii sa plyn mení priamo na pevnú látku bez kondenzácie.

Vlastnosti 
Pri sublimácii je napätie nasýtených pár nad pevnou fázou vždy nižšie ako ich napätie nad kvapalnou fázou.

Za normálneho tlaku sublimujú napr. jód, ľad, naftalín, salmiak a pod.Pri dostatočne nízkom tlaku môže sublimovať väčšina látok. Schopnosť látky sublimovať zistíme z jej fázového diagramu. Napr. voda sublimuje pri teplotách nižších ako 0,01 °C a tlaku pod 0,61 kPa.

Oxid uhličitý je príklad chemickej zlúčeniny, ktorá sublimuje za atmosférického tlaku (suchý ľad). Sneh a vodný ľad tiež sublimuje, ale podstatne pomalšie (pri teplotách pod bodom mrazu).

Sublimácia sa využíva pri čistení chemických látok. Používa sa na oddelenie sublimujúcich látok zo zmesí s nesublimujúcími nečistotami. Výsledný produkt po ochladení a opätovnej premene na pevné skupenstvo sa nazýva sublimát.

Sublimácia sa využíva na čistenie a delenie kryštalických sublimujúcich látok od neprchavých prímesí.

Jednoduché sublimačné zariadenie 
Malé množstvo latky najľahšie presublimujeme medzi dvoma hodinovými sklami na azbestovej sieťke opatrným zahrievaním nad malým plameňom. Často je vhodnejšie sublimujúcu látku nasypať priamo na pieskový kúpeľ. Latka na spodnom hodinovom skle sa zahrievaním vyparuje a na vrchnom hodinovom skle prečistená kryštalizuje.
Sublimujúcu látku možno zahrievať aj na pieskovom kúpeli v porcelánovej miske zakrytej lievikom s väčším priemerom. Stopka lievika sa upchá malým kúskom vaty.
Väčšie množstvo latky sa zahrieva v kadičke položenej na azbestovej sieťke alebo na pieskovom kúpeli. Kadička je uzavretá bankou s okrúhlym dnom, naplnenou vodou. Otvor, ktorý vznikne medzi kadičkou a bankou, treba upchať kúskom vaty. Intenzívne a učenejšie chladenie dosiahneme, ak banku naplnenú vodou uzavrieme Korkovou zátkou s dvoma otvormi, do ktorých zavedieme dve sklene rúrky na nepretržitý prítok a odtok vody. Kryštály presublimovanej latky sa usadzujú na stenách banky.

Pozri aj 

 Termodynamika
 Skupenské teplo sublimácie
 Merné skupenské teplo sublimácie
 Fázová premena

Separačné metódy
Termodynamika
Fázové prechody